31978L0317
L 081/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА НА СЪВЕТА
от 21 декември 1977 година
за сближаване на законодателствата на държавите-членки относно системите против обледяване и запотяване на стъклените повърхности на моторни превозни средства
(78/317/ЕИО)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 100 от него,
като взе предвид предложението на Комисията,
като взе предвид становището на Асамблеята (1),
като взе предвид становището на Икономическия и социален комитет (2),
като има предвид, че техническите изисквания, на които моторните превозни средства трябва да отговарят, съгласно националното законодателство, се отнасят, inter alia, и до системите против обледяване и запотяване на полираните повърхности на моторни превозни средства;
като има предвид, че тези изисквания са различни за отделните държави-членки; като има предвид, че, следователно, е необходимо всички държави-членки да приемат еднакви изисквания в допълнение на или вместо съществуващите правила, в частност, за да се разреши процедурата за типово одобрение на ЕИО, която е предмет на Директива 70/156/ЕИО на Съвета от 6 февруари 1970 г. за сближаването на законодателствата на държавите-членки относно типовото одобрение на моторни превозни средства и техните ремаркета (3), изменена с Директива 78/315/ЕИО (4), която ще се въведе по отношение на всеки тип превозно средство;
като има предвид, че е препоръчително да се изготви проект на техническите изисквания, за да се унифицират целите с работата, която се извършва по темата от Икономическата комисия на ООН за Европа;
като има предвид, че тези изисквания се прилагат към моторните превозни средства от категория М1 (международният класификатор на моторните превозни средства е представен в приложение I към Директива 70/156/ЕИО);
като има предвид, че сближаването на вътрешните законодателства относно моторни превозни средства изисква взаимното признаване от страна на държавите-членки на проверките, които всяка една от тях извършва на базата на общите изисквания,
ПРИЕ НАСТОЯЩАТА ДИРЕКТИВА:
Член 1
За целите на настоящата директива „превозно средство“ означава всяко моторно превозно средство от категория М1 (както е определено в приложение I към Директива 70/156/ЕИО), предназначено за ползване на път, с най-малко четири колела и максимална проектна скорост, надвишаваща 25 км/ч.
Член 2
Никоя държава-членка не може да отказва да издава типово одобрение на ЕИО или национално типово одобрение за превозно средство на основания, отнасящи се до системите против обледяване или запотяване на стъклените му повърхности, когато тези превозни средства отговарят на изискванията на приложения I, II, III, IV и V.
Член 3
Никоя държава-членка не може да отказва или забранява продажбата, регистрацията, въвеждането в експлоатация или употребата на превозно средство на основания, отнасящи се до системите против обледяване или запотяване на стъклените му повърхности, когато тези превозни средства отговарят на изискванията на приложения I, II, III, IV и V.
Член 4
Държавата-членка, издала типово одобрение, предприема необходимите мерки да бъде информирана за всички модификации на частите или характеристики, описани в 2.2 на приложение I. Компетентните органи на тази държава решават дали е необходимо да се проведат допълнителни изпитвания върху модифицирания тип превозно средство и да се изготви нов отчет. Модификацията не се разрешава, когато тези изпитвания покажат, че изискванията на настоящата директива не са спазени.
Член 5
Всички изменения, необходими за привеждане в съответствие на изискванията на приложения I, II, III, IV, V и VI с техническия прогрес се приемат съгласно процедурата по член 13 от Директива 70/156/ЕИО.
Тази процедура обаче не се прилага към измененията, които въвеждат изискванията за системите против обледяване и запотяване на стъклените повърхности, различни от тези на предните стъкла.
Член 6
1. Държавите-членки въвеждат в действие законовите, подзаконовите и административните разпоредби, необходими, за да се съобразят с настоящата директива в срок от осемнадесет месеца от датата на нейното нотифициране. Те незабавно уведомяват Комисията за това.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 7
Адресати на настоящата директива са държавите-членки.
Съставено в Брюксел на 21 декември 1977 година.